(8)

Članak 24. zamjenjuje se sljedećim: „Članak 24. 1. Za povrat troškova nastalih u državi članici zbog financiranja nacionalnih programa za iskorjenjivanje, kontrolu i praćenje bolesti životinja i zoonoza navedenih u Prilogu (programi) uvodi se financijska mjera Zajednice. Popis u Prilogu može se izmjenjivati u skladu s postupkom iz članka 41., posebno s obzirom na pojavu bolesti životinja koje predstavljaju opasnost za zdravlje životinja i, neizravno, za javno zdravlje, ili s obzirom na nove epidemiološke ili znanstvene dokaze. 2. Svake godine, najkasnije do 30. travnja, države članice moraju Komisiji dostaviti godišnje ili višegodišnje programe čiji je početak primjene predviđen za sljedeću godinu i za koje žele dobiti financijski doprinos Zajednice. Programi dostavljeni nakon 30. travnja ne ispunjavaju uvjete za financiranje sljedeće godine. Programi koje dostave države članice moraju sadržati najmanje sljedeće: (a) opis epidemiološke situacije bolesti prije datuma početka programa; (b) opis i razgraničenje geografskih i administrativnih područja na kojima će se program primjenjivati; (c) vjerojatno trajanje programa, mjere koje će se primjenjivati i cilj koji treba postići do datuma završetka programa; (d) analizu i procjenu troškova i očekivane koristi od programa. Detaljni kriteriji, uključujući one koji uključuju više od jedne države članice, bit će doneseni u skladu s postupkom predviđenim u članku 41. U svakom višegodišnjem programu koji dostavi država članica, podaci koji se traže u skladu s kriterijima navedenima u ovom stavku moraju se navesti za svaku godinu trajanja programa. 3. Komisija može, prema potrebi, zatražiti od države članice da joj dostavi višegodišnji program ili da produži trajanje već dostavljenog godišnjeg programa ako višegodišnji program smatra potrebnim kako bi se osiguralo uspješnije i učinkovitije iskorjenjivanje, kontrola i praćenje određene bolesti, posebno s obzirom na moguće ugrožavanje zdravlja životinja i, neizravno, javnoga zdravlja. Regionalne programe koji uključuju više od jedne države članice Komisija može koordinirati u suradnji s predmetnim državama članicama. 4. Programe koje dostave države članice Komisija će procjenjivati i s veterinarskog i s financijskog aspekta. Države članice Komisiji će dostaviti dodatne relevantne informacije koje joj budu potrebne za procjenu programa. Razdoblje za prikupljanje svih informacija vezanih uz programe završava 15. rujna svake godine. 5. Svake godine najkasnije do 30. studenoga, u skladu s postupkom predviđenim u članku 42., odobravat će se sljedeće: (a) programi koji su prema potrebi izmijenjeni kako bi se uzela u obzir procjena iz članka 4.; (b) visina financijskog doprinosa Zajednice; (c) gornja granica financijskog doprinosa Zajednice; (d) svi uvjeti kojima financijski doprinos Zajednice može podlijegati. Programi će se odobravati za najviše šest godina. 6. Izmjene programa odobravat će se u skladu s postupkom iz članka 42. 7. Za svaki odobreni program države članice će Komisiji dostaviti sljedeće izvještaje: (a) privremene tehničke i financijske izvještaje; (b) najkasnije do 30. travnja svake godine, detaljan godišnji tehnički izvještaj koji uključuje procjenu postignutih rezultata i detaljan obračun nastalih troškova za prethodnu godinu. 8. Zahtjevi za plaćanje koji se odnose na troškove koje su države članice imale u vezi s određenim programom za prethodnu godinu moraju se Komisiji dostaviti najkasnije do 30. travnja. U slučaju zakašnjelih zahtjeva za plaćanje, financijski doprinos Zajednice se u toj godini 1. lipnja smanjuje za 25 %, 1. kolovoza za 50 %, 1. rujna za 75 % i 1. listopada za 100 %. Najkasnije do 30. listopada svake godine Komisija će donijeti odluku o plaćanjima od strane Zajednice, uzimajući u obzir tehničke i financijske izvještaje koje su joj dostavile države članice u skladu sa stavkom 7. 9. Stručnjaci Komisije mogu obavljati provjere na licu mjesta u suradnji s nadležnim tijelom, do mjere koja je potrebna da se osigura ujednačena primjena ove Odluke u skladu s člankom 45. Uredbe (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi verifikacije sukladnosti sa zakonima o hrani i hrani za životinje i propisima o zaštiti zdravlja i dobrobiti životinja (6). Pri provođenju takvih provjera stručnjacima Komisije može pomagati skupina stručnjaka sastavljena u skladu s postupkom iz članka 41. 10. Detaljna pravila za primjenu ovog članka bit će usvojena u skladu s postupkom iz članka 41. 11. U okviru operativnih programa sastavljenih u skladu s člankom 17. Uredbe (EZ) br. 1198/2006 (7) države članice mogu dodijeliti sredstva za iskorjenjivanje bolesti životinja akvakulture navedenih u Prilogu. Sredstva će se dodjeljivati u skladu s postupcima utvrđenima u ovom članku, uz sljedeće prilagodbe: (a) stopa pomoći bit će skladu sa stopom utvrđenom u Uredbi (EZ) br. 1198/2006; (b) stavak 8. ovog članka se ne primjenjuje. Iskorjenjivanje će se provoditi u skladu s člankom 38. stavkom 1. Direktive Vijeća 2006/88/EZ od 24. listopada 2006. o zahtjevima zdravlja životinja za životinje akvakulture i proizvode od tih životinja, te o sprečavanju i kontroli određenih bolesti akvatičnih životinja (8), ili u skladu s programom za iskorjenjivanje.